CELEX: 32017D0177
Language: hr
Date: 2017-01-31 00:00:00
Title: Provedbena odluka Komisije (EU) 2017/177 оd 31. siječnja 2017. o usklađenosti s člankom 5. Uredbe (EU) br. 913/2010 Europskog parlamenta i Vijeća zajedničkog prijedloga za uspostavljanje željezničkog teretnog koridora „Amber” (priopćeno pod brojem dokumenta C(2017) 141)

2.2.2017   
            
            
               HR
            
            
               Službeni list Europske unije
            
            
               L 28/69
            
         PROVEDBENA ODLUKA KOMISIJE (EU) 2017/177
   оd 31. siječnja 2017.
   o usklađenosti s člankom 5. Uredbe (EU) br. 913/2010 Europskog parlamenta i Vijeća zajedničkog prijedloga za uspostavljanje željezničkog teretnog koridora „Amber”
   
      
         (priopćeno pod brojem dokumenta C(2017) 141)
      
   
   (Vjerodostojni su samo tekstovi na mađarskom, poljskom, slovačkom i slovenskom jeziku)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 913/2010 Europskog parlamenta i Vijeća od 22. rujna 2010. o europskoj željezničkoj mreži za konkurentni prijevoz robe (1), a posebno njezin članak 5. stavak 6.,
   budući da:
   
               (1)
            
            
               U skladu s člankom 5. stavkom 5. Uredbe (EU) br. 913/2010, ministarstva nadležna za željeznički transport u Mađarskoj, Republici Poljskoj, Slovačkoj Republici i Republici Sloveniji uputila su Komisiji zajedničko pismo namjere koje je Komisija zaprimila 7. travnja 2016. Pismo namjere sadržava prijedlog uspostave željezničkog teretnog koridora „Amber” na državnom području te četiri države članice.
            
         
               (2)
            
            
               Komisija je razmotrila taj prijedlog u skladu s člankom 5. stavkom 6. Uredbe (EU) br. 913/2010 i smatra da je prijedlog u skladu s člankom 5. te Uredbe na temelju obrazloženja navedenih u nastavku.
            
         
               (3)
            
            
               U prijedlogu su uzeti u obzir kriteriji iz članka 4. te Uredbe. Predloženim se željezničkim teretnim koridorom koji prelazi preko državnog područja više od tri države članice olakšava povezivanje luka na Jadranskom moru u Republici Sloveniji s unutarnjim plovnim putovima na Dunavu u Mađarskoj i u Slovačkoj Republici. Osim toga, njime se poboljšava povezivanje glavnih kombiniranih željezničko-cestovnih terminala u uključenim državama članicama i pruža izravna trasa za prijevoz tereta istočno od Alpa. Njime je moguće i potaknuti razvoj željezničkog prometa sa Srbijom i eventualno poboljšati željeznički promet preko istočne granice EU-a i preko kopnene veze Europe i Azije.
            
         
               (4)
            
            
               Štoviše, rezultati tržišnih studija koji idu u prilog uspostavljanju željezničkog teretnog koridora „Amber” pokazuju da postoji potražnja za prometom duž predložene trase, uključujući promet između luke i zaleđa preko zapadne Mađarske od morske luke Koper i do nje te promet između istočnih regija Poljske, Slovačke i Mađarske. U studijama je primijećen potencijal za promjenu načina prijevoza i povećanje prometa duž tog koridora.
            
         
               (5)
            
            
               Nadležni upravitelji infrastrukture izrazili su svoju punu podršku uspostavljanju novog željezničkog teretnog koridora i, na temelju pisma namjere, potencijalni podnositelji zahtjeva izrazili su svoju namjeru da upotrebljavaju taj koridor.
            
         
               (6)
            
            
               Mjere predviđene ovom Odlukom u skladu su s mišljenjem Odbora osnovanog na temelju članka 21. Uredbe (EU) br. 913/2010,
            
         DONIJELA JE OVU ODLUKU:
   Članak 1.
   Pismo namjere zaprimljeno 7. travnja 2016. o uspostavljanju željezničkog teretnog koridora „Amber”, koje su Komisiji uputila ministarstva nadležna za željeznički transport u Mađarskoj, Republici Poljskoj, Slovačkoj Republici i Republici Sloveniji, i u kojem se predlaže trasa Koper – Ljubljana – / Zalaszentivan – Sopron/Csorna – / (granica Mađarske i Srbije) – Kelebija – Budimpešta – / – Komárom – Leopoldov / Rajka – Bratislava – Žilina – Katowice/Kraków – Varšava / Łuków – Terespol – (granica Poljske i Bjelarusa) kao glavne trase za željeznički teretni koridor „Amber”, u skladu je s člankom 5. Uredbe (EU) br. 913/2010.
   Članak 2.
   Ova je Odluka upućena Mađarskoj, Republici Poljskoj, Republici Sloveniji i Slovačkoj Republici.
   
      Sastavljeno u Bruxellesu 31. siječnja 2017.
      
         
            Za Komisiju
         
         Violeta BULC
         
            Članica Komisije
         
      
   
   
      (1)  SL L 276, 20.10.2010., str. 22.